Nie-stakers ‘gyselaar’ gehou deur Amcu-mynersAmcu-staking by Palabora Mining Company in Phalaborwa, Limpopo (4 Mei 2017) Foto: Amcu, Twitter Lede van die Association of Mineworkers and Construction Union (Amcu) het Donderdag tydens betogings die uitgangspad van die myn by Palabora Mining Company (PMC) in Phalaborwa, Limpopo versper. Brig. Motlafela Mojapelo, woordvoerder van die polisie, het gesê Amcu het die oggend reeds begin betoog nadat hul onderhandelings met die werkgewer oor loonverhogings vasgeval het. Die vakbond eis ŉ verhoging van 12%, en die werkgewer het 7% aangebied. “Hulle het omstreeks 15:00 die uitgangspad van die myn begin versper. Stakende werkers het brandende bande en hul motors gebruik om die ingang/uitgang van die myn te versper.” Werknemers wat nie aan die staking deelgeneem het nie, was ure lank teen hul wil vasgekeer en kon nie die myn verlaat nie. “Die polisie is ontbied en die nodige eenhede is ontplooi. Lede van die openbareorde-eenheid en die plaaslike polisiestasie kon die versperrings verwyder en die nie-stakers het die myn verlaat,” het Mojapelo bygevoeg. “Die situasie is tans kalm en onder beheer. Polisiebeamptes sal die gebied bly monitor om stabiliteit te verseker.” Niemand is in hegtenis geneem nie.